b'\n_START_ARTICLE_\nMasili\n_START_PARAGRAPH_\nMasili ali Mesuli (gr\xc5\xa1ko: \xce\x9c\xce\xb1\xcf\x83\xcf\x83\xcf\x8d\xce\xbb\xce\xb9\xce\xbf\xce\xb9 [Massylioi], latinsko: Massyli), plemenska zveza iz vzhodne Numidije, ki je nastala v 4. stoletju pr. n. \xc5\xa1t. z zlivanjem manj\xc5\xa1ih berberskih plemen. Vladal jim je kralj. Zahodno od njih je bilo za ohlapno dolo\xc4\x8deno mejo mo\xc4\x8dno rivalsko kraljestvo Masesilov, na vzhodu pa bogata in mo\xc4\x8dna Kartagina. Njihov odnos do Kartagine je bil podoben nekak\xc5\xa1nemu protektoratu. Kartagina je ohranjala svojo prevlado nad Masili s spretnim diplomatskim manevriranjem in izigravanjem lokalnih plemen in tekmecev kraljestva. Glavna masilska mesta so bila Cirta (sedanja Constantine, Al\xc5\xbeirija), Tebesa (sedanja T\xc3\xa9bessa, Al\xc5\xbeirija) in Tuga (sedanja Dougga, Tunizija).\n_START_SECTION_\nPunske vojne\n_START_PARAGRAPH_\nMasili in Masesili so imeli mo\xc4\x8dno in usposobljeno konjenico in so se v prvi punski vojni kot zavezniki Kartagine vojskovali v Iberiji in Italiji. Leta 218 pr. n. \xc5\xa1t. je med Kartagino in Rimsko republiko izbruhnila druga punska vojna in leta 206 pr. n. \xc5\xa1t. masilski kralj Masinisa prestopil k Rimljanom. Ko so Rimljani leta 202 pr. n. \xc5\xa1t. dokon\xc4\x8dno premagali Karta\xc5\xbeane, so zdru\xc5\xbeili Vzhodno in Zahodno nubijsko kraljestvo in ga za zasluge prepustili Masinisu, ki mu je vladal do svoje smrti okoli leta 148 pr. n. \xc5\xa1t..'